सहनशीलता (कविता)
सहबाक गुण छी पुज्य,
जा धरि पार ने सीमा करए ।
 तकर बादो जे सहए से,
कायरक उपमा पाबए । ।
 सहनशील मनुक्ख बढ़िञा,
जा उचित कारण रहए ।
 जँऽ अकारण आ हो अनुचित,
सहल तँऽ पामर बनए । ।
 ओ युधिष्ठिर आ कि रघुवर,
शास्त्रमे सुन्नर लागथि ।
 हर धिया केर माए चाहथि,
जमाए शिवशंकर बनथि । ।
 मिथिलाक बेटी छथि सिया,
तेँ पुज्य भरि मिथिलामे ओ ।
 भाग सीता सनि कहए सब,
ने हमर ललनाक हो । ।
 देखि रहलहुँ मूक - चुप,
मिथिलाक वैभव लुटि रहल ।
 सहन करबा केर हद,
कखन धरि सभ चुप रहब ? ?
 मैथिली पाक्षिक इण्टरनेट पत्रिका "विदेह" केर 193म अंक (01 जनबरी 2016) (वर्ष 9, मास 97, अंक 193) मे प्रकाशित । 